李流谦
送勾龙伯秋出幕守三荣得出字
雅故非今朝，两门自金石。
山头堕泪碑，宰木共萧瑟。
幕府盖宝府，球琳琅玕璧。
一一不可拣，於君况夙昔。
常愧砾与瓦，照映乏颜色。
於菟生则斑，窥牛乳尚湿。
其传祗斯文，余事博悬掷。
尝觇赋千字，诵之当缙笏。
戎索赞斗枢，钉气掩剑戟。
舂容凝香地，功用阒无迹。
忽驱两轓去，惊鸿眇南北。
专城岂不乐，所乐在母侧。
扶舆度春风，霜毛未上帻。
更著摩挲手，一起穷山瘠。
中年每患别，连日足怅惜。
方酌江上杯，送君又郊陌。
熟思令人老，只有加餐令。
尚余黄发期，好语为再出。